Ljubljana - Predsednica vlade Alenka Bratušek, obrambni minister Roman Jakič in poveljnik civilne zaščite Srečko Šestan so zjutraj obiskali Postojno, kjer so imeli zaradi posledic vremenskih nevšečnosti največ težav. Nekateri odjemalci so tam brez elektrike že od petkovih jutranjih ur.

Najhuje je na območju Loške doline, ki je že 50 ur praktično odrezana od sveta.

Bratuškova je dopoldan dejala, da je brez električne energije po vsej Sloveniji ostalo 10 odstotkov odjemalcev oziroma 88.000 gospodinjstev (več kot 200.000 ljudi). »Na tako širokem območju se to še ni zgodilo,« je dejala. Popoldan so se razmere še zaostrile. Okoli 18. ure je bilo v vsej Sloveniji okoli 120.000 gospodinjstev brez elektrike.

Zaradi lomljenja drevja so za ves promet zaprte naslednje ceste: preberite v prispevku Obvestilo: Če greste na pot, vozite počasneje in previdno. Ljubljanski regijski center uprave za zaščito ljudem sicer svetuje, naj z avtomobili ostanejo doma, saj so ceste poledenele in jih ne zmorejo sproti posipavati.

Na poti več agregatov iz tujih držav

Za pomoč, predvsem z dobavo agregatov, so že zaprosili sosednje države oziroma Evropska unijo. Agregate iščejo tudi po vsej državi.

Na poti je več generatorjev iz Avstrije, Češke in Nemčije. Vojska medtem na pomoč pri odpravi posledic ledene ujme na Primorsko pošilja še 100 vojakov.

Nemška agencija THW je že poslala tri zmogljive generatorje, Avstrija jih je ponudila 27, pomoč pa prihaja tudi s Češke in Nemčije, ki bosta Sloveniji ponudili po en zmogljivi generator, je prek tviterja sporočil obrambni minister Jakič. Sosednji Italija in Madžarska se medtem sami ubadata s podobnimi težavami.

Ministrstvo za obrambo je v Postojno poslalo 24 agregatov za proizvajanje elektrike za stanovanjske hiše ter pet večjih agregatov, ki so primerni za oskrbo večjih objektov, kot so zdravstveni domovi ali šole, a je to premalo za vsa gospodinjstva.

Obrambni minister je dejal, da so aktivirali ekipe gasilcev, civilne zaščite, vojske ...Na terenu so tudi delavci elektro gospodarstev. Zaradi razširjenosti razmer vsako elektro podjetje skrbi za svoje območje.

Za sanacijo bo verjetno premalo en teden, je ocenil Radko Carli, direktor sektorja za distribucijsko omrežje.

Sproti se ruši, kar so popravili

Zaradi izjemno težkih vremenskih razmer, predvsem žleda, prihaja do vedno novih okvar, kar jim tudi onemogoča dostop do odjemalcev, ki so že dlje časa brez električne energije, je dejal Andrej Ribič z Elektra Ljubljane.

Ledeni dež in žled povzročata nove in nove napake na distribucijskem omrežju, zaradi padlega drevja in polomljenih drogov napeljave pa je dostop do okvar težaven.

Okvare odpravljajo vse razpoložljive ekipe delavcev, ki se trudijo odpraviti napake, čeprav je delo sila nevarno, saj se drevesa pod težo žledu še naprej podirajo.

Kot pojasnjujejo na Elektru Ljubljana, imajo trenutno na terenu 300 delavcev, zaradi izjemno nepredvidljivih vremenskih razmer pa ne morejo predvideti, kdaj bodo okvare odpravljene.

Bratuškova je dejala, da je varnost ljudi na prvem mestu, zato ljudem na terenu odsvetuje, da hodijo v gozdove.

Skrb povzročajo tudi daljnovodi na primorski avtocesti. Od dveh dela eden, a zaradi napovedane burje obstaja nevarnost, da bi odpovedal tudi ta.

Približno 250.000 ljudi brez elektrike, število okvar se povečuje



Brez električne energije je 70.000 odjemalcev Elektra Ljubljana (še dopoldan jih je bilo 30.000). Oskrba je motena zaradi izpada transformatorskih postaj na območju Cerknice, Logatca, Vrhnike, Žirov, Grosuplja, Kamnika, Domžal, Litije, Zagradca, Kočevja, Ribnice, Dobrepolja, Črnuč, Bokalcev, Novega mesta, Črnomlja, Zagorja in Radeč.

Na širšem kočevsko-ribniškem območju je zaradi poškodovanih daljnovodov v izpadu več kot 200 trafo postaj, kar pomeni približno 10.000 ljudi.

Najhuje je na področju Starega trga, kjer so odjemalci na področju Babnega polja že več kot 24 ur brez električne energije.

Iz Elektra Maribor so sporočili, da je bilo ponoči brez električne energije okoli 15.300 njihovih odjemalcev. Gre za območja, ki jih pokrivajo razdelilne postaje Ruše, Sladki vrh, Rače, Dobrava, Radenci, Breg in Slovenske Konjice.

Na celotnem področju Elektro Primorske je brez napajanja 200 transformatorskih postaj oziroma 5.700 odjemalcev električne energije. Okoli 17. ure, ko se je stemnilo, so terenske ekipe končale z delom. Kljub naporom, kot pravijo, jim ni uspelo zagotoviti oskrbe z električno energijo vsem odjemalcem. Ob svitu bodo nadaljevali z delom.

Na nekaterih območjih, kjer distribucijskega omrežja ni bilo moč sanirati, so namestili diesel agregate, ki pa jih še vedno nimajo dovolj za vse. Zaradi okvar na omrežju prihaja do pretrgov in padov nizkonapetostnih vodov.

Na območju Koroškem, Savinjske doline in Šaleške doline je bilo do 17. ure brez elektrike 22.800 odjemalcev, so sporočili z Elektra Celje - na območju Šentjurja, Podplata, Sevnice in Mokronoga. Okoli 17. ure so uspešno priklopili več tisoč odjemalcev. Trenutno je tako brez elektrike še 17.591 odjemalcev.

Ledeni oklep zajel tudi Ljubljano in okolico

Kot pojasnjujejo na Elektru Ljubljana, imajo trenutno na terenu 300 delavcev, zaradi izjemno nepredvidljivih vremenskih razmer pa ne morejo predvideti, kdaj bodo okvare odpravljene.

Javno podjetje VO-KA vzpostavlja napajanje črpalk z električno energijo z agregati.

Stanje na terenu spremlja tudi predsednik uprave Elektra Ljubljana Andrej Ribič, ki ocenjuje, da so trenutne izredne vremenske razmere elektroenergetskemu sistemu povzročile izjemno veliko škodo.

Zatrdil je, da ekipe Elektra Ljubljana na terenu sodelujejo tako z gasilci kot tudi s predstavniki civilne zaščite in vojsko. Zaradi izjemno težkih razmer zmanjkuje tudi agregatov, s katerimi bi pomagali odjemalcem, ki so že dlje časa brez napetosti.

Ljubljanski regijski center uprave za zaščito ljudem svetuje, naj z avtomobili ostanejo doma, saj so ceste poledenele in jih ne zmorejo sproti posipavati. Opozarjajo še, naj ne hodijo na Šmarno goro, saj je to zaradi podirajočih se dreves smrtno nevarno, poroča STA.

Kot pojasnjujejo na Elektru Ljubljana, zaradi izjemno težkih vremenskih razmer, predvsem žleda, prihaja do vedno novih okvar, kar jim tudi onemogoča dostop do odjemalcev, ki so že dlje časa brez električne energije. Na terenu so vse razpoložljive ekipe.

Na Cerkljanskem večina vasi odrezanih od občinskega središča.

Ni električne energije, vse več težav je s komunikacijskimi linijami. Močno sneženje na Idrijskem položaj še poslabšuje. Na Vojskem so brez elektrike že od petka.

»Ne da nočemo, fizično se ne da. Dokler se to ne bo umirilo, nimamo kaj,« sporočili gasilci na Cerkljanskem, potem ko so prekinili vse aktivnosti. Kraji v višjih legah so namreč popolnoma nedostopni zaradi žleda, za nameček je zelo motena električna preskrba.

Gorenjska: Jezersko odrezano od sveta

Na Gorenjskem 3.800 odjemalcev brez elektrike. Vrtec in šola na Jezerskem bosta jutri zaprta.

Na Koroškem nekatera naselja odrezana od sveta

Del Dravske doline je bil danes do okoli 13. ure odrezan od sveta, saj ni bilo elektrike in signala mobilne telefonije, medtem ko je vodooskrba ponekod še vedno prekinjena.

V nedeljo dopoldne je brez elektrike že 13.000 Korošcev. Razmere so poslabšale tudi na cestah, vzdrževalci pa niso več zmogli zagotavljati varnosti in prevoznosti, zato so danes nekatera naselja odrezana od sveta.

Drevo se je ponoči podrlo na bencinski servis v Slovenj Gradcu, podrto drevje pa je ponoči za nekaj časa zaprlo cesti Maribor - Dravograd pri hidroelektrarni Vuzenica ter Mislinja - Velenje v Hudi luknji. Drevesa so se podirala tudi v naseljih na parkirane avtomobile in pločnike.

Na območju, ki ga pokriva Komunalno podjetje Radlje ob Dravi, je že ves dan prekinjena oskrba z vodo.

Za ponedeljek pa je že odpovedan pouk v Osnovni šoli Radlje ob Dravi s podružnicami, je STA potrdil ravnatelj šole Damjan Osrajnik.

V žledu tudi severovzhod Slovenije

Vremenske razmere so ekstremne, ledeni dež in žled pa sproti zmrzujeta na površinah, kamor padeta, zato prihaja do lomov dreves ter poledenelih cest, pločnikov in drugih površin.

Notranjska vkleščena v grozljivi žled

Dolenjska: »Ostanite doma, ne hodite niti okoli svojih hiš«

»Če komu lahko svetujem: ostanite doma in ne hodite niti okoli svojih hiš, ker je vse preveč ledeno,« pravi Janez Marinč, vodja kočevske enote CGP Novo mesto, ki vzdržuje državne ceste v občinah širšega kočevsko-ribniškega območja.

Njihove ekipe so na terenu, saj je zaradi podrtega drevja od sveta odrezana Osilnica - neprevozna je tako cesta preko Strme Rebri kot povezava preko Petrine -, neprevozna je cesta Brezovica-Kanižarica, Dolenja vas-Grčarice-Kočevska Reka, Željne-Podturn, v Loškem Potoku pa Trava-Čabar in v občini Velike Lašče od občinskega središča proti Lužarjem. »Vse ekipe, to sta dva človeka in stroj, odstranjujejo drevje, tako da zagotavljamo prevoznost, kjer se le da,« pravi Marinč.

Na kočevsko-ribniškem območju so se večji problemi zaradi žledu začeli včeraj po četrti uri popoldne, ko je začelo zaradi mraza pokati drevje, ki se je začelo podirati in zapirati ceste.

Razmere so slabše tudi pri oskrbi električne energije, saj ima sedaj elektriko le Kočevje z okolico, Ribnica, Sodražica, Velike Lašče in Dobrepolje. Podeželje pa je zaradi drevja, ki je tudi podiralo daljnovode in prekinilo dovod elektrike, brez te energije. »Imamo podrt daljnovod na liniji Sodražica-Loški Potok, tako da imajo elektriko le tam, kjer so agregati,« pravi Janez Novak, župan občine Loški Potok.

Severna Primorska: Vsaj za silo so povezati Idrijo in Vojsko



Največ težav so povzročali žled in podrta drevesa, ki so prekinjali cestne povezave in uničevali daljnovode.

V občini Idrija so po besedah namestnika CZ za severno Primorsko Zorana Kende vse sile usmerili v čiščenje lokalnih cest, saj je bila večina vasi in zaselkov odrezanih od središča.

S pomočjo težke gradbene mehanizacije je uspelo, vsaj za silo, povezati tudi Idrijo in Vojsko, a ne po glavni cesti, ampak prek Čekovnika. Je pa ta vas na 1080 metrih nadmorske višine že od petka brez električne energije, podobno kot tudi Srednja in Zgornja Kanomlja ter Idrijske Krnice. Tudi tam si pomagajo z razpoložljivimi agregati.

V novogoriški obèini je največ težav na Banjški planoti, sploh okrog Zgornjega, Srednjega in Spodnjega Lokovca.

Z novogoriške občine so že sporočili, da bosta zaradi vremenskih razmer od ponedeljka zaprta osnovna šola in vrtec v Čepovanu.

***

Še bosta nastajala poledica in žled

Danes bo oblačno. Na Primorskem bo deževalo, drugod bo dež postopno prehajal v sneg, predvsem dopoldne pa bosta še nastajala poledica in žled. Na Primorskem bo zapihala šibka do zmerna burja.

Temperature bodo od -2 do 1, na Primorskem od 5 do 12 stopinj.

Padavine bodo ponoči oslabele in do jutra večinoma ponehale.

Jutri bo povečini suho, oblačnost bo tudi manj strnjena. Burja bo postopno slabela.

Zjutraj bo od -4 do 0, na Primorskem do 6, čez dan v notranjosti okoli 0, na Primorskem od 5 do 10 stopinj Celzija.